**Semnificații**

*Iulia Dragomir*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cu șapte inimi în piept salut din văpaia rodiilor

suspansul cuvintelor pipăind văzduhul.

Cu un salut simplu,

se ridică etruscii din înțelepciunea rafinamentului.

Stau cuvintele mustind de sens la gura momentelor,

gata de revelații, ca niște extratereștri

care au deprins gustul încrederii

în virilitatea necuvântării la ceasul tainelor.

Stau la hotarul dintre lăuntru și afară,

fac balet pe linia gândurilor.

Din cerdacul tăcerii, se zărește coada semnificațiilor.

Din spațiul acesta netulburat de strigăte,

din care nu răzbate gelozia cedrilor,

cu puteri învinse de gingășia cântului,

se balansează ca într-un dans tobele

ce bat hierofania inimii, ritmul vieții.(17.03.2021-Iulia Dragomir)